明妃曲和王介甫作
作者：歐陽修
朝代：宋

paragraphs: 胡人以鞍馬爲家，射獵爲俗。
泉甘草美無常處，鳥驚獸駭爭馳逐。
誰將漢女嫁胡兒，風沙無情貌如玉。
身行不遇中國人，馬上自作思歸曲。
推手爲琵却手琶，胡人共聽亦咨嗟。
玉顔流落死天涯，琵琶却傳來漢家。
漢宮爭按新聲譜，遺恨已深聲更苦。
纖纖女手生洞房，學得琵琶不下堂。
不識黄雲出塞路，豈知此聲能斷腸。